Forrige uke fortalte NRK og VG om mannen som like etter trippeldrapet på Orderud gård i 1999 fortalte politiet om en bil utenfor huset hans på drapsnatta. Stedet der bilen sto parkert, viser seg nå å være svært relevant som en mulig fluktrute for gjerningspersonene på vei bort fra åstedet.

Dette kan ha vært en mulig fluktrute for gjerningspersoner på drapsnatten. Det var i enden av denne ruta en grå bil ble sett drapsnatten. Foto: Monster

Vitnet observerte også en lyshåret kvinne som satte seg inn i bilen i tidsrommet politiet antar drapene skjedde 22. mai 1999.

Mannen, som nå er død, beskrev den grå bilen som liten og med butt bakdel, muligens av typen Honda. Politiet knyttet aldri observasjonen opp mot den mulige fluktruta, og etterlyste derfor aldri verken kvinnen eller bilen. Derfor er det uavklart om vitneobservasjonen faktisk hadde noe med trippeldrapet å gjøre.

– Ikke tatt samtidig

Flere lesere har påpekt at beskrivelsen mannen ga likner på en bil som er avbildet i andre deler av etterforskningsmaterialet. På det aktuelle bildet står en liten, grå bil parkert utenfor barndomshjemmet til Kristin Kirkemo og Veronica Orderud.

Bildet var del av en politirapport som ble levert i mai 2000, altså et år etter drapene. Rapporten inneholder blant annet bilder fra ransakingen av huset, og gir inntrykk av å være tatt kort tid etter at Veronica Orderud og Kristin Kirkemo ble pågrepet juni 1999.

Etter en foreløpig gjennomgang av bildene, mener politiet nå bildet av den grå bilen kan være tatt på et annet tidspunkt.

– Vi vet at bildet ikke er tatt samtidig som en del andre bilder i saken. Vi må undersøke nærmere omstendighetene rundt dette bildet, sier påtaleansvarlig i Øst politidistrikt, Andreas Lund.

Vil undersøke mer

Verken Kristin Kirkemo eller Veronica Orderud bodde på Ekeberg på tidspunktet for drapene, men huset er likevel relevant i saksdokumentene.

Blant annet mener politiet det var fra dette huset den mystiske 180-samtalen mest sannsynlig ble ringt.

Politiet ønsker å gjøre flere undersøkelser før de trekker den endelige konklusjonen om når bildet er tatt.

– For å kunne si noe sikkert om datering av bildet, må vi gjøre nærmere undersøkelser. Det kan ta litt tid, sier Lund.

ALT OM ORDERUD-SAKEN: